Abdulvahhob Xallof. Abdulvahhob Xallof () – misrlik olim va huquqshunos. Hayoti. Otasining ismi – Abdulvohid. 1915-yilda al-Azhar universitetiga qarashli „Madrasa al-qazo ash-shar’iyya“ni tamomlagan. Bir muddat mazkur madrasada usul al-fiqh mutaxassisi sifatida mudarrislik qilganidan soʻng, bir necha yillar davomida shar’iy mahkamada qozi boʻlib ham ishlagan. Keyinroq shar’iy mahkamaning taftish aʼzosi etib ta­yinlangan. 1936-yilda Qohira universitetining huquq fakulteti professori etib ta­yinlanadi va nafaqaga chiqishiga qadar ushbu vazifada xizmat qiladi. Abdulvahhob Xallof Arab tili akademiyasining („Maj­maʼ al-lugʻa al-’arabiyya“) aʼzo­si ham boʻlgan. Mazkur akademiyaning aʼzo­si sifatida Qur’oni karim lugʻatlarini ishlab chiqishda mutasaddilardan biri boʻlgan. Shuningdek, taqlid va bid’atlarga qarshi chiqqan Abdulvahhob Xallof oʻzi ishlagan taʼlim dargohlaridagi dars­larida mazkur tushunchani quvvatlovchi huquqshunoslar yetishib chiqishiga oʻz hissasini qoʻshgan. Hofizi Qur’on boʻlgan Abdulvahhob Xallof islomiy ilmlarning koʻpgina sohalarida salmoqli asarlar taʼlif qilgan. Asarlari. – „"Ilm usӯl al-fiqh"“. Ilk marta 1942-yilda Qohirada chop etilgan. Mazkur kitob tilining soddaligi, koʻpchilik tomonidan oʻzlashtirilishiga qulayligi tufayli koʻpgina arab davlatlarida darslik sifatida qabul qilingan. Kitob toʻrt qismdan iborat boʻlib, birinchi qismda shar’iy hukmlar oli­nadigan manbalar haqida, ikkinchi qismda shar’iy hukmlar toʻgʻ­risida batafsil maʼlumot berilgan. Uchinchi qism "usul al-fiqhning" lugʻaviy qoidalariga, toʻrtinchi qism shar’iy hukmlar chiqarish qoidalariga bagʻishlangan. Hukm chiqarishdan maqsad, hukmlarda Allohning va mukallafning haqqi, nimalarda ij­tihod qilish mumkin, hukmning nasx boʻlishi, hukmlardagi qarama-qarshilik va uni yechish kabi qoi­dalar alohida boblar sifatida keng yoritilgan. Ushbu asar islomshunos olim Salohiddin Muhiddinov tomonidan 1997, 1999-yillarda oʻzbek tiliga tarjima qilinib, nashr ettirilgan. – „"Xulāsa tarӣx at-tashrӣ’ al-islāmӣ"“. 1968-yilda Quvayt­da chop etilgan. „"As-Siyā­sa ash-shar­’iyya"“ (Qohira, hijriy 1397-yil (milodiy 1977-yil). Mazkur asar al-Azhar universitetida oʻqitilgan dars­lar qaydlaridan iborat. Unda musulmon davlatining siyosiy, huquqiy va moliyaviy tuzilishi va shaxs­larning huquq va erkinliklari haqida soʻz boradi. – „"Ahkām al-vaqf"“ (Qohira, 1942-yil) – „"Al-Ahvāl ash-shaxsiyya"“ – „"Ahkām al-mavārӣs"“ – „"Masādir at-tashrӣ’ al-islāmӣ fӣ mā lā nassa fӣh"“ (Qohira, 1955-yil) – „"Al-Ijtihād va-t-taqlӣd"“ – „"Nӯr min al-Qur’ān al-Karӣm"“ (Qohira, 1948-yil) – „"Nӯr ’alā nӯr"“ (Qohira, 1952-yil) – „"Al-Ijtihād bi-r-raʼy"“ (Qohira, 1950-yil).